google/wiki40b huggingface dataset:
Pravdinsk

Historie

Byen ble grunnlagt i 1312 av Den tyske orden i Preussen, ved et vadested over elva.  Under navnet Friedland («fredelig land») ble byen innlemmet i Hertugdømmet Preussen etter sekulariseringen av Den tyske orden i 1525, og ble en del av Kongeriket Preussen i 1701, og i det forente Tyskland i 1871.
14. juni 1807 vant Napoléon Bonaparte slaget ved Friedland i nærheten av byen mot en sammensatt russisk-prøyssisk hær.
Byen ble erobret av Den røde armé under andre verdenskrig, og ble sammen med resten av Østpreussen annektert av Sovjetunionen i henhold til Potsdamkonferansen i 1945, og den tyske befolkningen ble enten evakuert eller utvist. Bynavnet ble endret til Pravdinsk (etter Pravda, som betyr «sannhet» på russisk).
Mimexocentroides

Levevis

Larvene inne i små greiner og kvister.

Utbredelse

Artene lever i Vietnam.
Trond Lie (regissør)

Skuespiller

Lie er utdannet skuespiller fra Rogaland Teater 1967 og var ansatt i årene 1967–1970 på Rogaland Teater. Fra 1970 til 1976 var han ved Trøndelag Teater og i årene 1976–1993 på Oslo Nye. Han spilte større roller i blant annet Neshorn av Eugène Ionesco, Aladdin, Mørke midt på dagen, Eksperiment, Master Harold, Avbrutt sending, Arsenikk og gamle kniplinger og Broadway neste. Deretter ble han frilanser.
Han produserte og spilte monologene Du er moren min, Via Dolorosa og enakteren De angrende.

Regissør

Lie debuterte som sceneregissør i 1976 med Kennedys barn på Trøndelag Teater, og har satt i scene over et hundretalls forestillinger, ved alle landets teatre, samt på de private scenene Chat Noir, Chateau Neuf og ABC/Edderkoppen. Han har også hatt oppdrag i utlandet.     
Lie var kunstnerisk leder for det nå nedlagte Bryggeteatret i første sesong, og hadde regi på åpningsforestillingen, Thorstad Hauger/Lies  Karl Eugen Olsen fra Vika.      
Han regisserer forestillinger i alle genre, spesielt komedie og musikaler, blant dem Chicago, Cabaret, Evita, Cole Porters Kiss Me, Kate, Sound of Music, Annie, Jeg elsker min kone, Sommer i Tyrol, Fantasticks, Miss Saigon, Bør Børson jr. og I blanke messingen. I andre genre kan nevnes Bjørneboes Til lykke med  dagen, Ibsens Kjærlighedens Komedie, Albees Tre høye kvinner, Shakespeares Tvillingene, Ionescos Den skallede sangerinnen, Arnold/Bachs Den spanske flue, Kohts Svart Makker, Ayckbourns Sanne venner, Feydaus Loppen i øret, Haceks Svejk i første verdenskrig, Staffan Gøthes En utstoppet hund og Staffan Gøthes La strada del Amore, Simon Grays Opptatt på annet hold, McCoys De skyter hester, ikke sant? Arild Nyquist/Lie Flyvende fru Rosenkrantz, Gurneys Spisestuen, og Priestleys Det er fra politiet. Han har videre vært regissør for musikalske familieforestillinger som Snehvit og de syv dvergene, Pippi Langstrømpe, Felix' fantastiske orkester og Jungelboken, som har blitt satt opp på tre teatre. Lie har også regissert utespill, kabareter, konserter, events, revyer, radio og komedieserier for TVNorge, TV3 og TV 2.
I 2013 var Lie aktuell med komedien La Bet for Teatret Vårt, Happy Hour for Teater Ibsen, og musikalen Avenue Q for Musikkteaterhøyskolen i Oslo.          
I 2014 satt han i scene Det året det var så bratt, en fest over Øystein Sundes produksjon for Teater Innlandet, og Blodig alvor for Nordland Teater. Året etter satte han i scene " Det merkelige som hende med hunden den natta" på Teatret Vårt. Sesongen 2016/2017 var han aktuell med forestillingene En jente er en halvferdig ting for Akershus Teater, Twigs for Hålogaland Teater og Fugletribunalet for Sogn og Fjordane Teater. Sesongen 18/19 regisserer han i samarbeid med forfatteren Maja Bohne Johnsen musicalen MACK,  en familiekrønike for Hålogaland teater.
Kimba the White Lion

Kimba the White Lion er en japansk mangaserie av Osamu Tezuka. Mangaen ble produsert mellom 1950 og 1954, mens animeserien som fulgte den ble produsert i 1960-årene og var den første store tegnefilmserien fra Japan.
Hovedpersonen er en hvit foreldreløs løve som skal kjempe en kamp for dyrene i skogen.
Det finnes animasjonsentusiaster som tror at Disney stjal fra serien for å skape Løvenes konge. Disney, på sin side, sier at alle likheter mellom Løvenes konge og serien er tilfeldige.
Jørn Andersen

Karriere

Andersen debuterte i eliteserien i 1982 som Fredrikstad-spiller. Han ble cupmester i 1984, men Fredrikstad rykket også ned samme sesong.
Før 1985-sesongen gikk Andersen til Vålerenga, hvor han ble seriens toppscorer med 23 mål. Ved sesongslutt ble han proff i den tyske klubben Nürnberg. Etter tre sesonger i Nürnberg, ble han solgt til Eintracht Frankfurt, hvor han i 1990 som første utlending ble toppscorer i Bundesliga med 18 scoringer. Han spilte senere for Fortuna Düsseldorf, Hamburger SV, Dynamo Dresden og de sveitsiske klubbene FC Zürich og FC Lugano, uten å nå de samme høydene som i Frankfurt. I alt spilte Jørn Andersen 243 kamper i Bundesliga, scoret 67 mål.
Andersen spilte 27 kamper for det norske landslaget, og noterte seg for fem landslagsmål.
Etter at spillerkarrieren tok slutt, har Andersen blitt trener. Hans første trenerjobb var i sveitsiske FC Locarno. Han ble senere hovedtrener for den tyske 2. Bundesliga-klubben Rot-Weiß Oberhausen. Etter en god førstesesong, ble han sparket i oktober 2004 på grunn av svake resultater. Andersen ble i 2005 assistenttrener i Bundesliga-klubben Borussia Mönchengladbach da Horst Köppel var trener. De fikk begge sparken i mai 2006 etter at klubben bare ble nummer 10 i sesongen 2005/2006. Fra juli 2007 skulle han overta trenerjobben i Skoda Xanthi i gresk 1. divisjon, men trakk seg før han fikk startet. Fra november 2007 tok han over trenerjobben i Kickers Offenbach i tysk 2. divisjon. Andersen klarte ikke å hindre at Offenbach rykket ned til 3. divisjon. To dager etter at nedrykket var et faktum fikk likevel Andersen tilbud om en ny jobb som trener for klubben 1. FSV Mainz 05. Han tok tilbudet og signerte en to-årskontrakt. Mainz har ambisjoner om å rykke opp til det øverste nivået i tysk fotball. Disse ambisjonene ble realitet 24. mai 2009, da kunne Mainz slippe jubelen løs og ferie opprykk til Bundesligaen. Han fikk sparken i Mainz 3. august 2009 før sesongen begynte etter et cuptap. I desember 2010 overtok han treneransvaret for den greske klubben Larissa, som på det tidspunktet lå sist i den greske toppdivisjonen (superligaen). I 2012 vare han tilknyttet Karlsruhe m i 2. Bundesliga. I 2015 ledet han Austria Salzburg opp i østerriksk 2. divisjon.
Andersen ble i mai 2016 ansatt som landslagstrener for Nord-Korea for ett år. Kontrakten ble senere forlenget til 31. mars 2018. Deretter valgte han å ikke forlenge den.
Andersen ble tysk statsborger i 1993 og sa samtidig fra seg det norske.
Turbo Assembler

Turbo Assembler (TASM) var en assembler som ble lansert av Borland for bruk på PC-er som benyttet x86-arkitekturen. Assembleren ble ofte levert sammen med Borlands høynivåspråk kompilatorer for PC-er, deriblant Turbo Pascal, Turbo Basic og Turbo C. Assembleren blir ikke lenger vedlikeholdt.
Turbo Assembler ble levert sammen med lenkeren Turbo Linker, og kunne også kjøres sammen med debuggeren Turbo Debugger. Av hensyn til kompatibilitet med Microsoft Macro Assembler (MASM), kunne TASM assemblere MASM kildekode i en egen MASM modus. Assembleren hadde også en ideal mode med en del forbedringer.
Turbo Assembler 3.0 hadde enkelte egenskaper fra høynivåspråk, som gjorde det mulig å benytte den til objektorientert programmering.
Navnet Turbo Assembler ble også brukt om en annen assembler, som ble laget av det tyske selskapet Omikron i 1985 for 8-bit mikroprosessoren MOS Technology 6502 i Commodore 64. Den er ikke relatert til Borlands assembler.
RealMedia

RealMedia er et medieformat for PC (Windows og Linux). Spilles av RealPlayer og "Real Player Alternative" (også kjent som "MediaPlayerClassic", Gulverkli" eller "Quicktime Alternative").
Var svært kompakt (mye lyd og bilde pr. megabyte) i forhold til eksisterende formater da det kom, men har tapt popularitet i forhold til de nye formatene som Mp4, DivX og Xvid. Andre årsaker til dette er at det ikke har blitt produsert DVD-spillere som kan spille RealMedia-filer, samt at RealMedia video-filer ikke forhåndsvises med "preview" i windows utforsker (kun med RealMedia-logo).
Ofte brukte filtyper tilknyttet RealMedia: ra, rm, rv, ram
Ivar Andersen

Ivar Andersen er en norsk musiker og tekstforfatter. Han har skrevet til tekster til flere norske sanger, der «Kom sol, kom regn» er den mest kjente. Sangen vant Melodi Grand Prix 1962 og var Norges bidrag til Eurovision Song Contest samme år. «Kom sol, kom regn» ble framført av Inger Jacobsen som ble nummer 10 av 16 deltakere.
Andersen har siden starten av sin musikkarriere hatt et nært samarbeid med Kjell Karlsen og Kjell Karlsens orkester. Han har blant annet deltatt i flere musikalske arrangementer i Fredrikstad, blant annet på City Scene med Evert Taube-programmet Så länge skutan kan gå i 1978.
Langdistanseløp

Distanser

Mesterskapsøvelser er 5 000 meter, 10 000 meter og maraton. Det arrangeres også egne mesterskap i halvmaraton, gateløp, terrengløp og den forholdsvis nye øvelsen motbakkeløp.
Terrengløp kan være kortere enn 5 000 meter, men regnes oftest som langdistanse likevel, også siden terrenget løpene går i, gjør de en del mer krevende enn tilsvarende distanse på bane.
I tillegg arrangeres det alternative lange løp, og noteres uoffisielle rekorder på de uortodokse distansene 20 000 meter, 25 000 meter, 30 000 meter og 1 times løp.
Goomba

Goomba er en skapning i Mario-spillene, utviklet av Nintendo. Den er en bevist sopp.
Goomba er som oftest Marios fiender, men Goombella og Goomba hjelper faktisk Mario, de er noen av mange venner Mario har. Det finnes forskjellige sorter; gående, flyvende og noen med Pigghatt.
Ellers er Goomba bare Marios fiender. Der er det bare og hoppe på dem for å drepe dem. De er utplasert av Bowser sammen med hans andre koopa-hærer.
Ranavik

Ranavik er et fergested i Kvinnherad kommune i Hordaland. Ranavik fergekai knytter sammen fylkesvei 544 med Skjærsholmane på Stord og er en del av fergestrekningen Ranavik–Skjersholmane.
Kåre Strande

Trenerkarriere

Han har trent fram utøvere som Vetle, Oda og Hedda Utsi Onstad, som alle har tatt medaljer i norske seniormesterskap i friidrett. Han har også trent søstrene Sidsel og Synnøve Bjørgo Adam, som i henholdsvis 2014 og 2015 var deltakere i 100 meter hekk under junior-VM i friidrett i  Eugene i USA og junior-EM i friidrett i Eskilstuna, Sverige. I 2015 førte han også Kristine Berger Akervold til U18-VM i friidrett i Cali, Colombia, der hun deltok på 200 meter og 4x400 meter miksstafett. I 2017 deltok Berger Akervold i U20-EM i italienske Grosseto, der det ble semifinale på 100 meter hekk og pers på 14,17.
Strande er trener i Hedmark og Oppland friidrettskrets, og er også kursholder i Norges Friidrettsforbund.

Utøverkarriere

Strande har vært aktiv utøver og har holdt det gående siden 1972, og deltar fortsatt i internasjonale veteranmesterskap. Han har blant annet over 100 NM-gull samt tolv gull, åtte sølv og to bronse i nordiske mesterskap.
Hans beste internasjonale plassering er bronsemedalje i lengde under veteran-VM i Porto Allegre i Brasil i oktober 2013. Han tok bronse i innendørs-VM for veteraner i finske Jyväskylä i april 2012, også det i lengdehopp. Han har også en sjetteplass på 60 meter fra innendørs-EM i Bordeaux i Frankrike i 2001, der han løp på 7,37 sekunder i en alder av 40 år.

Utmerkelser

I februar 2012 ble han, sammen med mossingen Morten Røraas, kåret til «årets mannlige friidrettstrener» i Norge av Norges Friidrettsforbund.
Indianapolis

Sport

Byen er også hjem for det amerikanske fotballaget Indianapolis Colts.
Franz Waxman

Karriere

Waxman har blant annet komponert musikken i filmene Frankensteins brud (1935), Rebecca (1940), Sunset Boulevard (1950), En plass i solen (1951), Stalag 17 (1953),  Vinduet mot bakgården (1954), Bak fasaden (1957),  Nonnens historie (1959) og Taras Bulba (1962). Han ble nominert til tolv Oscar-priser og vant to for Sunset Boulevard og En plass i solen. Waxman vant også en Golden Globe for førstnevnte film.
Han komponerte også oratoriet Joshua (1959). Konsertstykket The Song of Terezin (1965) er et musikalsk verk for orkestre, kor og barnekor som er basert på lyrikk skrevet av barn i Theresienstadt konsentrasjonsleir under andre verdenskrig. Waxman opprettet i tillegg The Los Angeles Music Festival i 1947.
Waxmans filmmusikk i Sunset Boulevard ble kåret til tidenes 16. beste filmlydspor fra USA av det amerikanske filminstituttet.
Great South Run

Great South Run er et årlig gateløp på 10 miles, som arrangeres i Portsmouth i England. Det er et av mange gateløp i serien Great Run, som arrangeres på ulike steder i Storbritannia. 
Det ble første gang arrangert i Southampton i 1990, men ble flyttet til Portsmouth etter det første året. Deltakerrekorden fra 2009 er på over 21.000 deltakere. 
Løpet i 1999 ble av Amateur Athletic Association of England å være dette årets britiske mesterskap på 10 miles. Paula Radcliffe vant løpet i 2008, på 51:11 seconds, som var ny britisk rekord. Kenyanske Joseph Ebuya vant løpet i 2010 på 45:15, som var den raskeste 10 milestiden i Storbritannia noen sinne.
Nattens ulver

Om filmen

Nattens ulver var den første den amerikanske regissøren Jules Dassin laget i Frankrike, etter at han hadde blitt offer for Hollywoods svartelisting av kommunist-sympatisører. Filmen gav opphav til en ny undersjanger av krim, kuppfilmen, (på engelsk kalt heist movie), hvor en liga forbereder og gjennomfører en forbrytelse - et tyveri, ran, eller bedrageri, som skal gjøre dem rike.
Jeg har vandret med Jesus

«Jeg har vandret med Jesus» er en sang som ble skrevet av David Welander i 1922, året før han skrev «Navnet Jesus blekner aldri». Welander laget selv melodien til sangen, som er å finne i en rekke sangbøker.

Bakgunn

Ifølge Nils-Petter Enstad i Norsk biografisk leksikon avspeiler teksten opplevelser i Welanders liv. Første linje i sangen lyder: «Jeg har vandret med Jesus i mørke og lys». Da Welander som ung gutt arbeidet på Norsk Hydro på Rjukan, fikk han i en arbeidsulykke svovelsyre rett i det ene øyet, som han ble blind på. Siden gikk han alltid med mørke briller, både for å skjerme det friske øyet og for å skjule arret etter det ødelagte øyet. De mørke brillene ble et slags kjennetegn på ham.
Dulticolinae

Utseende

Dulticolinae er langstrakte og noe flate biller med rødlige dekkvinger. Det lille hodet er fullstendig skjult under den fremste ryggplaten (pronotum). De tre brystsegmentene (thorax) bærer store, brede, mer eller mindre trekantede ryggplater. Bakkroppsleddene (abdomen) er korte og brede, harde, og hvert ledd bærer en pigg på siden. 
Hunnene beholder sitt larve-utseende hele livet og er såkalte larviforme hunner. Disse vokser seg betydelig større enn «normale» rødvinger og kan bli opptil 8 cm lange. Både larvene og de voksne hunnene har en svak likhet med de utdødde trilobittene, og navnet «trilobittlarver» brukes derfor både om larver og voksne hunner i denne gruppen.
Tacaná

Tacaná er et fjell og en vulkan i Sentral-Amerika på grensen mellom Chiapas i Mexico og Guatemala. Fjelltoppen rager 4060 meter over havet  og den regnes som den tiende høyeste fjelltoppen i Mexico og den nest høyeste i Guatemala. Selv om toppen er over 4000 meter over havet, så er det svært sjelden at det forekommer sne der. Fjellet inngår i Sierra Madre de Chiapas.
Byantikvar

En byantikvar, kulturminneforvalter, antikvarisk sakkyndig, kulturminnerådgiver eller -konsulent er en offentlig tjenestemann tilknyttet enkelte norske kommuner. Stillingen eller fagetaten denne leder, skal være kommunens rådgiver i spørsmål som gjelder bevaring av arkitektonisk og kulturhistorisk verdifulle bygninger, anlegg og miljøer. Byantikvarene kan også ha enkelte forvaltningsoppgaver. Byantikvaren i Oslo har som fylkeskommune delegert statlig myndighet i henhold til lov om kulturminner og kan fatte bindende vedtak for fredede bygninger og anlegg, gravhauger med mer. Det er byantikvar i Oslo, Bergen, Trondheim, Kristiansand, Stavanger, Haugesund og Sandnes. På Røros bruker man betegnelsen «kulturminneforvalter», i Ullensaker «kulturminnekonsulent».
Tryvannstua

Tryvannstua er en turisthytte mellom Tryvannene i Oslomarka, i nærheten av Tryvann Vinterpark. Hytta ble bygd i 1931 blant annet med nedfallstømmer fra stormen i 1930, og utvidet i 1965. I dag er hytta åpen året rundt med servering.
Amethysphaerion

Utseende

Middelsstore, slanke, blanke trebukker, varierende i fargen. De kan være helt brunrøde, helt svarte, svarte med rødt pronotum, eller svarte med gulbrune dekkvinger. Antennene er tynne og litt lengre enn kroppen. Pronotum er tønneformet, lengre enn bredt. Dekkvingene er jevnbrede og ender i en skarp tann. Beina er slanke.

Levevis

Larvene lever i død ved, mest av løvtrær.

Utbredelse

Slekten er vidt utbredt i Sør-Amerika.
Aust-Finnmark Idrettskrets

Aust-Finnmark Idrettskrets er et tidligere organisasjonsledd i Norges Idrettsforbund.
Aust-Finnmark Idrettskrets ble stiftet 19. januar 1946.
Vest-Finnmark Idrettskrets og Aust-Finnmark Idrettskrets ble slått sammen til Finnmark Idrettskrets 1. juli 1971.
Raymond Henriksen

Musikk

Raymond og Nahom begynte tidlig å lage musikk sammen, og da i de i 2006 skulle på guttetur sammen til Gran Canaria spilte de to spontant inn en låt som de kalte ”Gran Canaria”, bare 5 timer før avreise. Etter at de spilte låten for venner og bekjente ble Raymond og Nahom spurt om de kunne lage russe-låter som skulle bli spilt på russe-busser. Guttene fikk gode tilbakemeldinger på at musikken de lagde gjorde at folk kom i stemning og i partyhumør.
De to bor nå sammen i Oslo, og foruten musikk, er de opptatt av fotball, snowboard og å være sammen med felles venner. Raymond og Nahom er glad i å feire ting som bør feires skikkelig, som bursdager og andre happeninger.
"Party"
Teksten til låten er skrevet av KeSera, og tematisk er låten inspirert av å det å ha det kult sammen med alle som vil være med, en veldig inkluderende låt. Guttene liker å feire livets oppturer, noe som er kommer godt til syne på ”Party” låten.
William Larsen, bedre kjent som Nasty Kutt har produsert og lagt på beats på ”Party”. Nasty Kutt har bidratt på og produsert en rekke låter for artister som Onkl P, el Axel, Phillip og Don Martin.
Thomas Ewel og Robin Nordahl har komponert melodien til låten. Robin Nordahl har skrevet, produsert og vært delaktig i produksjoner for en rekke artister både i Norge og utlandet. Han har mottatt både gull og platina. Robin har tidligere vært med på tre Melodi Grand Prix produksjoner, blant annet som låtskriver i 2008. Thomas Ewel er gründer og idemaker. Han har samarbeidet med Robin Nordahl på en rekke prosjekter.
Kristiania Haandværkeres Sparekasse

Kristiania Haandværkeres Sparekasse er et forretningspalass med adresse til  Øvre Slottsgate 11. Gården ble bygget i årene 1895-97 ved arkitekt Ivar Cock.

Sparekassen

Kristiania Haandværkeres Sparekasse ble grunnlagt i 1864 for å kunne yte lån til håndverkerne. Denne banken holdt først til i Gården Håndverkeren, men måtte senere flytte til Øvre Slottsgate 25 (Fabritiusgården). Da lokalene mot slutten av 1800-tallet ble for små, ble den nye bygningen i nr 11 oppført.

Bygningen

Gården er holdt i nybarokk med innslag av jugend. 
I 1924 ble det gjort enkelte ombygninger i forbindelse med at Kristiania Håndtverkeres Sparebank overtok gården. 
Arkitekt for arbeidet var Olaf Lilloe. Banken fikk navnet sitt i en innskrift på balkongen over hovedinngangen, noe som har gitt gården sitt navn. 
Bygget ble oppført i 1976 på byantikvarens gule liste som verneverdig.
Nonne

En nonne er en kvinne som har viet seg til et religiøst liv. Betegnelsen blir oftest forbundet med kvinner som har avlagt klosterløftene i en religiøs orden innen den romersk-katolske kirken der en finner flertallet av kristne nonner. Det finnes imidlertid også nonner innen den ortodokse, den anglikanske og den evangelisk-lutherske kirken samt innen ikke-kristne religioner, for eksempel buddhismen, der ordensvesenet også er omfattende, jainismen og taoismen.

Betegnelser

På mange språk bruker en ofte betegnelsen nonne om kvinner som lever et kontemplativt liv i kloster, mens de som lever et apostolisk liv i en apostolisk orden, kalles «religiøse søstre» eller bare «søstre». En kan finne begge former for religiøst liv innenfor en og samme kristne orden, for eksempel hos Dominikanerordenen, som i Oslo har nonner i Lunden kloster og søstre på Katarinahjemmet. Overhodet for et nonnekloster kalles abbedisse, som tilsvarer en abbed i et munkekloster, men som ikke har rett til å utøve prestelig virksomhet. Både nonner og andre søstre tiltales som søster; overhodet for et hus tiltales normalt som moder eller moder superior.
Selvet ordet nonne kommer av det latinske nonna, en hunkjønnsform av nonnus, det vil si «munk», som opprinnelig  var en tiltaleform for eldre personer. Nonna kunne også bety «dadda» på barnespråk.
Sjøpølser

Som mat

I Kina og Japan har sjøpølsa lange tradisjoner innen mat. I Japan, der den blir kalt namako (ナマコ、海鼠) blir den brukt på forskjellige måter, men det er vanlig å spise den sammen med annen sjømat og grønnsaker marinert i riseddik. Kjøttet skal ha en interessant struktur, men har lite smak. Innmaten, kalt konowata (コノワタ、海鼠腸), blir også spist, det samme gjelder eggene, som kalles konoko (コノコ、海鼠子). Eggene kan spises rå, men tørkes ofte til trekantede flak, og regnes som en delikatesse. Både konowata og konoko kan spises med eddik, eller med salt. I Kina brukes sjøpølsa også i tradisjonell kinesisk medisin, der den tørkes.
Texas Scramble

Texas Scramble er en spilleform i golf som er litt annerledes enn vanlig scramble.
Texas Scramble spilles med fire spillere, og som i vanlig scramble slår alle hver sin ball på hvert slag, og så velger man hvilken av de fire slagene som ligger best, og alle spillerne fortsetter fra dette punktet.
Det spesielle med Texas Scramble er at i løpet av runden må minst fire utslag fra hver av spillerne på laget ha vært brukt. I vanlig scramble kan man nemlig ende opp med at utslagene til én av spillerne brukes gjennom hele runden. Texas Scramble fjerner denne muligheten, og sørger i stedet for at alle spillerne blir en viktig del av spillet.
Serge Gainsbourg

Liv og virke

Gainsbourg forsøkte seg først som billedkunstner og jazzpianist, men hadde ingen videre suksess. Det var først da han begynte å skrive og framføre pop-musikk at han ble et navn i Frankrike. På dette tidspunktet var han godt over 30 år.
Gainsbourg levde et turbulent liv, med stadige nye kjærlighetsforhold og etterhvert sterkt framskreden alkoholisme.  Han fikk to barn: Datteren Charlotte fikk han med den britiske sangerinnen og skuespilleren Jane Birkin. Sønnen Lulu fikk han med sin siste partner Bambou (Caroline Von Paulus).

Innspillinger

Gainsbourgs første innspillinger var preget av Boris Vian. Innspillingene uttrykte et ønske om å modernisere den franske chanson-tradisjonen, som hadde vært preget av størrelser som Edith Piaf, Jacques Brel og Georges Brassens. Serge Gainsbourgs musikk ble etter hvert sterkt preget av britisk og amerikansk sekstitallsrock. Senere i karrièren eksperimenterte Gainsbourg med reggae, særlig kjent er sangen Aux armes et cétera, der han kler teksten til Marseillaisen i reggae-drakt.
Serge Gainsbourg gjorde seg også bemerket som låtskriver, og han har levert sanger til artister som Francoise Hardy, France Gall, Anna Karina, Brigitte Bardot og Jane Birkin.
Leopoldkanalen

Leopoldkanalen (nederlandsk: Leopoldkanaal eller Leopoldvaart, fransk: Canal Léopold) er en kunstig kanal nord i de belgiske provinsene Øst- og Vest-Flandern. Kanalen er 46 kilometer lang og renner vestover fra Assenede til byen Heist-aan-Zee i kommunen Knokke-Heist ved Nordsjøen.
Kanalen renner stort sett rett sør for den nederlandske grensen.
Kanalen er mellom 1,2 og 2,3 meter dyp og ble ferdigstilt i 1847. Kanalen har fått sitt navn etter Belgias første konge, Leopold I.